ବିଧାନ ସଭାରେ ପ୍ରଶ୍ନ ଉଠିଲାଃ ରାଜ୍ୟରେ ମେଗା ପାନୀୟ ଜଳ ପ୍ରକଳ୍ପ ରାଜ୍ୟର ଠିକାଦାରଙ୍କୁ ମିଳୁନି କାହିଁକି?
ହୋମ୍ » ଓଡ଼ିଶା ନ୍ୟୁଜ୍ » ଓଡ଼ିଶା»ବିଧାନ ସଭାରେ ପ୍ରଶ୍ନ ଉଠିଲାଃ ରାଜ୍ୟରେ ମେଗା ପାନୀୟ ଜଳ ପ୍ରକଳ୍ପ ରାଜ୍ୟର ଠିକାଦାରଙ୍କୁ ମିଳୁନି କାହିଁକି?
ବିଧାନ ସଭାରେ ପ୍ରଶ୍ନ ଉଠିଲାଃ ରାଜ୍ୟରେ ମେଗା ପାନୀୟ ଜଳ ପ୍ରକଳ୍ପ ରାଜ୍ୟର ଠିକାଦାରଙ୍କୁ ମିଳୁନି କାହିଁକି?
ରାଜ୍ୟରେ ନିର୍ମାଣାଧୀନ ମେଗା ପାନୀୟ ଜଳ ପ୍ରକଳ୍ପଗୁଡ଼ିକର କାମ ବାହାର ରାଜ୍ୟର ଠିକା ସଂସ୍ଥାକୁ ଦେବା ପାଇଁ ଜାଣିଶୁଣି ଟେଣ୍ଡର୍ ପ୍ରକ୍ରିୟାରେ ଜଟିଳ ସର୍ତ୍ତ ରହିଛି କି ବୋଲି ପଚାରିଥିଲେ ଶାସକ ଦଳ ବିଜେଡିର ବିଧାୟକ ସୌମ୍ୟରଞ୍ଜନ ପଟ୍ଟନାୟକ ।
Share this:
ଭୁବନେଶ୍ୱରଃ ରାଜ୍ୟରେ ମେଗା ପାନୀୟ ଜଳ ପ୍ରକଳ୍ପରେ ରାଜ୍ୟର ଠିକା ସଂସ୍ଥାଗୁଡି଼କୁ ଅଯୋଗ୍ୟ ବିବେଚିତ କରି କାହିଁକି ବାହାର ରାଜ୍ୟର ଠିକା ସଂସ୍ଥାକୁ କାମ ଦିଆଯାଉଛି ବୋଲି ବିଧାନ ସଭାରେ ପ୍ରଶ୍ନ କରିଥିଲେ ଶାସକ ଦଳ ବିଜେଡିର ବିଧାୟକ ସୌମ୍ୟରଞ୍ଜନ ପଟ୍ଟନାୟକ । ଏହି ପ୍ରଶ୍ନର ଉତ୍ତର ଦେଇ ପାନୀୟ ଜଳ ମନ୍ତ୍ରୀ ପ୍ରତାପ ଜେନା କହିଥିଲେ ଯେ ଯାହା ହେଉଛି ନିୟମ ଭିତରେ ହିଁ ହେଉଛି ।
ରାଜ୍ୟରେ ନିର୍ମାଣାଧୀନ ମେଗା ପାନୀୟ ଜଳ ପ୍ରକଳ୍ପଗୁଡ଼ିକ ପାଇଁ ଧାର୍ଯ୍ୟ ଟେଣ୍ଡରର ସର୍ତ୍ତାବଳୀ କ'ଣ ଓ ଏହାର କ୍ରିୟାନ୍ୱୟନ ପାଇଁ ରାଜ୍ୟର ଠିକା ସଂସ୍ଥାଗୁଡ଼ିକୁ ଅଯୋଗ୍ୟ ବିବେଚିତ କରାଯାଇଛି କି ବୋଲି ପଚାରିଥିଲେ ପଟ୍ଟନାୟକ । ବାହାର ରାଜ୍ୟର ଠିକା ସଂସ୍ଥାକୁ କାମ ଦେବା ପାଇଁ ଜାଣିଶୁଣି ଟେଣ୍ଡର୍ ପ୍ରକ୍ରିୟାରେ ଜଟିଳ ସର୍ତ୍ତ ରହିଛି କି ବୋଲି ବି ସେ ପଚାରିଥିଲେ ।
ବିଧାନ ସଭାର ପ୍ରଶ୍ନ କାଳରେ ପଞ୍ଚାୟତି ରାଜ ଓ ପାନୀୟ ଜଳ ବିଭାଗ ଦ୍ୱାରା ଲାଗୁ ହେଉଥିବା ମେଗା ପାନୀୟ ଜଳ ପ୍ରକଳ୍ପ ବିଷୟରେ ଏ ଭଳି ଅନେକ ପ୍ରଶ୍ନ ପଚାରିଥିଲେ ଖୋଦ୍ ଶାସକ ଦଳ ବିଜେଡିର ବିଧାୟକ ସୌମ୍ୟରଞ୍ଜନ ପଟ୍ଟନାୟକ । ହେଲେ ତାଙ୍କ ପ୍ରଶ୍ନର ସଠିକ ସୂଚନା ମନ୍ତ୍ରୀ ପ୍ରତାପ ଜେନାଙ୍କ ଉତ୍ତରରେ ମିଳି ନ ଥିଲା । ଏହି ପ୍ରସଙ୍ଗରେ ବିଧାୟକ ଅଧିକ ପ୍ରଶ୍ନ କରିବାକୁ ଚାହିଁଥିଲେ ମଧ୍ୟ ବାଚସ୍ପତି ସୂର୍ଯ୍ୟନାରାୟଣ ପାତ୍ର ତାଙ୍କୁ ସୁଯୋଗ ନ ଦେବାରୁ ବିରୋଧୀ ଦଳ ବିଜେପି ଓ କଂଗ୍ରେସର ବିଧାୟକମାନେ ଗୄହର ମଧ୍ୟ ଭାଗକୁ ଆସି ହଟ୍ଟଗୋଳ କରିଥିଲେ । ଏହି ହଟ୍ଟଗୋଳ କାରଣରୁ ବାଚସ୍ପତିଙ୍କୁ ୧୧.୩୦ ଯାଏ ଗୃହକୁ ମୁଲତବୀ ରଖିବାକୁ ପଡ଼ିଥିଲା ।
"ବିଭିନ୍ନ ପ୍ରକଳ୍ପକୁ ମେଗା ପ୍ରକଳ୍ପର ନାଁ ଦେଇ ବାହାର କମ୍ପାନୀକୁ କାମ ଦିଆଯାଉଛି । ଏଥି ପାଇଁ ମଧ୍ୟ ମାପଦଣ୍ଡ ନିର୍ଦ୍ଧାରଣ କରାଯାଉଛି । ଏହା ଦ୍ୱାରା ସ୍ଥାନୀୟ ଠିକାଦାରମାନେ ସୁଯୋଗ ପାଉନାହାନ୍ତି । ଯଦିଓ ଓଡି଼ଶାର ପାଣି ପାଇପ୍ ମିସ୍ତ୍ରୀ ଓ ଠିକାଦାର ସାରା ବିଶ୍ୱରେ ଅଛନ୍ତି, ହେଲେ ତାଙ୍କୁ ଏହି ପ୍ରକଳ୍ପରେ ସୁଯୋଗ ମିଳୁନି," କହିଥିଲେ ସୌମ୍ୟରଞ୍ଜନ ପଟ୍ଟନାୟକ ।
ରାଜ୍ୟରେ ମେଗା ପ୍ରକଳ୍ପ ଘୋଷଣା ହେଉଛି କିନ୍ତୁ କାର୍ଯ୍ୟରେ ବିଳମ୍ବ ହେଉଛି ବୋଲି କହିଥିଲେ ଅମର ଶତପଥୀ । ବିରୋଧୀ ଦଳର ମୁଖ୍ୟ ସଚେତକ ମୋହନ ମାଝୀ କହିଥିଲେ ଯେ ମେଗା ପ୍ରକଳ୍ପର ଟେଣ୍ଡର୍ ପ୍ରକ୍ରିୟାକୁ ଜଟିଳ କରାଯାଉଛି। ସ୍ଥାନୀୟ ଲୋକ ଯେମିତି କାର୍ଯ୍ୟ ନ ପାଇ ଦକ୍ଷିଣ ଭାରତର ଠିକା ସଂସ୍ଥାକୁ ପ୍ରକଳ୍ପ ଚାଲିଯିବ ସେ ନେଇ ସରକାର ଯୋଜନା କରୁଛନ୍ତି ବୋଲି ସେ ଅଭିଯୋଗ କରିଥିଲେ । ଗୄହ ବାହାରେ କଂଗ୍ରେସ ବିଧାୟକ ତାରା ପ୍ରସାଦ ବାହିନୀପତି କହିଥିଲେ ଯେ ସରକାର ଜାଣିଶୁଣି ବିଳମ୍ବ କରୁଛନ୍ତି ।
"ରାଜ୍ୟରେ ବର୍ତ୍ତମାନ ୯୦ଟି ମେଗା ପ୍ରକଳ୍ପ ଚାଲିଛି । ଆଉ ୬୯ଟି ପ୍ରକଳ୍ପ ପ୍ରସ୍ତାବ ଅଛି । ଆମର ଲକ୍ଷ ଅଛି ଜଙ୍ଗଲ ଭିତରେ ହେଉ କି ପାହାଡ଼ ଉପରେ ପ୍ରତ୍ୟେକ ଘରକୁ ପାନୀୟ ଜଳ ଯୋଗାଇବୁ । ୨୦୧୫-୧୬ରେ ୬୯୧ କୋଟି ଟଙ୍କା ଖର୍ଚ୍ଚ ହୋଇଥିଲା । ଏଥିରୁ ୯୩ କୋଟି ଟଙ୍କା କେନ୍ଦ୍ର ସରକାର ଦେଇଥିଲେ," ନିଜ ଉତ୍ତରରେ କହିଥିଲେ ମନ୍ତ୍ରୀ ପ୍ରତାପ ଜେନା ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
